text: El Govern demana allargar el toc de queda dues setmanes i redueix a 250 els casos per 100.000 habitants per aplicar-lo - EbreDigital.cat
  ACN2021-08-03T15:06:19+02:003 d'agost de 2021|Societat| Catalunya, Terres de l'Ebre|ampliar, casos, confinament nocturn, covid, govern, Municipis, toc de queda, TSJC|
  La portaveu del Govern, Patrícia Plaja, ha anunciat aquest dimarts que la Generalitat tornarà a demanar al Tribunal Superior de Justícia de Catalunya (TSJC) el confinament nocturn per a diversos municipis per frenar els contagis de covid-19. Aquest cop ho farà per a dues setmanes i no per a una com ha vingut fent. A més, s'han endurit els paràmetres per decidir els municipis que l'apliquen, ja que s'ha reduït de 400 a 250 el límit de casos de covid per cada 100.000 habitants per formar-hi part. En el moment de la roda de premsa, s'estava acabant d'ultimar la llista dels municipis on s'aplicarà la mesura. Plaja ha explicat que tot i que els contagis baixen, la pressió a les UCI és "altíssima" i la situació continua sent greu i preocupant.
  Plaja ha reconegut que els indicadors de la pandèmia van a la baixa però no els ingressos a l'UCI ni la pressió hospitalària en general. Per això, ha justificat la necessitat d'ampliar el toc de queda nocturn i fer-ho durant dues setmanes. En aquest sentit, ha dit que baixar el límit de 400 a 250 busca aconseguir aquesta pressió assistencial i ha recordat que el màxim fixat per considerar que la situació és extremadament greu és de 125. Ha apuntat que el Govern ha establert el límit en el doble d'aquest valor.
  La portaveu ha dit que la mesura s'ha demostrat efectiva per reduir la interacció social i fer abaixar els contagis, però ha valorat que encara són necessaris més dies per aconseguir que també baixin les hospitalitzacions, que es troben "lluny" de les xifres desitjades. A més, ha recordat que la pressió assistencial baixa a un ritme més lent que els contagis. Amb tot, ha confiat que en "dues setmanes" es pugui veure algun avenç en aquest sentit.